גל פתוח

גל פתוח (או אולפן פתוח) הוא מצב שבו ערוץ רדיו או ערוץ טלוויזיה עובר לשידור חדשות לאורך זמן ממושך בעקבות אירוע חדשותי חשוב.

לרוב, במתכונת הגל הפתוח עורכי החדשות אינם יכולים לדעת מתי יסתיים אותו השידור ולכן נוצרים מצבים שבהם אולפנים פתוחים נמשכים שעות שלמות ואף ימים.

גל פתוח בעולם 
גל פתוח מורגש יותר בישראל כיוון שבישראל אין ערוץ שמשדר חדשות ברציפות (כדוגמת ערוץ CNN), ובאירועים חדשותיים מיוחדים עוברים ערוצי הברודקאסט המרכזיים לשידור חדשות במתכונת גל פתוח. גם במדינות שבהם יש ערוץ חדשות ייעודי, עברו לעיתים ערוצי טלוויזיה אחרים למתכונת גל פתוח:
 בין הראשונים שבשידורי הגל הפתוח בעולם היו השידורים בעקבות רצח קנדי. באותם הימים שידרו רשתות הטלוויזיה בארצות הברית במשך 50 שעות של שידורי חדשות בתוך ארבעה ימים.
 בעקבות פיגועי 11 בספטמבר רשתות הטלוויזיה בעולם כולו ובארצות הברית בפרט שידרו את המתרחש במשך שעות שלמות. רשתות הטלוויזיה בארצות הברית שידרו במשך 90 שעות במתכונת גל פתוח בתוך ארבעה ימים ללא פרסומות. במקרה זה שידרו הרשתות גם בשעות הלילה - דבר שבדרך כלל אינו קורה בטלוויזיה משום חוסר הצופים בשעות הללו.
 מקרה נוסף באותה המתכונת היה במותה של דיאנה, הנסיכה מוויילס בתאונת דרכים כאשר המכונית שבה נסעה התנגשה בקיר בטון בעודה בורחת מצלמי פפראצי. לאחר המקרה, שאירע בשנת 1997 השוו בבריטניה את האווירה ברחובות המדינה לאווירת האבל ששרתה בישראל לאחר רצח יצחק רבין. היה זה בין המקרים הראשונים בהם ערוצי החדשות במדינה פרצו לשידור תוך כדי הפסקת השידורים הסדירים.

גל פתוח בישראל 
בישראל מקרים רבים בהם ערוצי הברודקאסט משדרים חדשות במתכונת גל פתוח. בין היתר בגלל המצב הביטחוני השורר באזור. רוב שידורי הגל הפתוח בישראל היו בגלל אירועים ביטחוניים כגון פיגועי התאבדות, פיגועי ירי, מלחמות, ופעמיים גם בגלל הסכמי שלום עם מצרים וירדן.

מקרי 'גל פתוח' מפורסמים 
 בעקבות רצח ראש הממשלה יצחק רבין בשנת 1995, ערוץ 2 וערוץ 1 פרצו כחצי שעה לאחר הירי ברבין ושידרו שידור רצוף בכל שעות הלילה עד ללילה שלמחרת. אותו השבוע היה מלא בשידורי חדשות רציפים לכל אורך שעות היום. את המשדר בערוץ 1 הגיש חיים יבין, ובערוץ 2 הגיש גיא זהר, שלאחר מכן התחלף עם יעקב אילון.
 בשנת 1997 התנגשו באוויר שני מסוקי יסעור (אסון המסוקים) מעל מושב שאר ישוב. באסון נהרגו כל 73 החיילים שהיו במסוקים. שני ערוצי הטלוויזיה, ערוץ 2 וערוץ 1, פרצו בשידור ישיר ממקום התרסקות המסוקים ושידרו במתכונת גל פתוח למשך יום שלם (מהערב בו קרה האסון - כולל הלילה - ועד הלילה שלמחרת). עם חלוף הזמן במהלך השידור, צילם אדם אחד בשוגג תיק של חייל שנהרג באסון כאשר שמו של החייל, משה סבן, הופיע על התיק והיה ניתן לזהותו, וכך נודע למשפחתו על מותו, טרם ההודעה הרשמית.
 ב-2001 היו עוד שני מקרים מרכזיים בהן שידרו ערוצי הטלוויזיה במשך יום שלם ורציף (מהלילה ועד הלילה שלמחרת). המקרה הראשון היה אסון ורסאי בו פתחו הערוצים בשידור רציף ותיעדו את חילוץ הנפגעים. המקרה השני היה בפיגוע בדולפינריום שבו שידרו הערוצים במתכונת גל פתוח למשך יום שלם.
 ב-2006 לקה אריאל שרון באירוע מוחי קשה ממנו לא קם. ערוץ הכנסת העלה ידיעה ראשונית, לאחר כעשר דקות ערוץ 10 פתח במבזק מיוחד בשעה 22:18 והחל לשדר במתכונת גל פתוח, אליו הצטרפו יעקב אילון ומיקי חיימוביץ׳, ערוץ 2 הצטרף לאחר כארבע דקות בהגשת יונית לוי וגדי סוקניק וערוץ 1 החל לשדר לאחר כעשרים דקות ב-22:39. שלושת ערוצי הטלוויזיה שידרו במתכונת 'לילה לבן' - אולפן פתוח עד לשעות הבוקר, ומהבוקר שידרו באופן רציף למשך כל היום. באותו הלילה הופעל נוהל חבצלת ובמערכות החדשות החזיקו ב"תיק חבצלת" על חייו של ראש הממשלה למקרה בו יתבשרו על מותו. בימים שלאחר מכן המשיכו במתכונות הגל הפתוח (אך לא תמיד באופן רציף).
 באותה שנה פרצה מלחמת לבנון השנייה כשבאותם ימים כל לוח השידורים פונה למען שידור חדשות רציף, בערוץ 2 בתחילת המלחמה בהגשת יונית לוי בקרית שמונה וגדי סוקניק באולפן, ועם התקדמות המבצע שני המגישים התחלפו ביניהם, ולאחר מכן עברה השדרנית יונית לוי לשדר מחיפה.
היו עוד מקרים רבים כמו פיגועים, חטיפות חיילים, מבצעים צבאיים ודומיהם.
 בשנת 2008 התחיל מבצע עופרת יצוקה בדרום, לאחר 15 דקות התחילו ערוצי הטלוויזיה לשדר במתכונת "גל פתוח" בעקבות מבצע זה. את המשדרים בערוץ 2 הגישו השדרנים יונית לוי ודני קושמרו.
 בשנת 2010 בערו יערות הכרמל ללא שליטה במשך מספר ימים, עקב כך נפתחו ערוצי החדשות למתכונת "גל פתוח". את המשדרים בערוץ 2 (אולפן שישי וחדשות סוף השבוע) הגישה יונית לוי ממוקד השריפה בכרמל, בעוד שדני קושמרו ויאיר לפיד (אז מגיש אולפן שישי) התחלפו ביניהם באולפן.
 בשנת 2011, בתאריך 11.10 התפרסמה העסקה לשחרור החייל החטוף גלעד שליט, ערוצי החדשות עקבו במתכונת "גל פתוח" אחר שלבי העסקה וחזרתו של שליט הביתה. פרסום העסקה על ידי ראש הממשלה, התרחש ביום חתונתה של מגישת החדשות הבכירה בישראל יונית לוי (ערוץ 2), וגרם לאורחיה, רובם מגישי חדשות ופרשנים מדיניים, לעזוב את ביתה, שם התחתנה, ולהגיע לאולפנים. בערוץ 10, המגיש יעקב אילון שהה בחופשה. סיקור העסקה לווה על ידי דני קושמרו בערוץ 2, במקום לוי, ובערוץ 10 על ידי תמר איש-שלום, לימים מגישת המהדורה המרכזית בערוץ. ערב שידורים זה זכור כ״ערב של המחליפים״. לאחר שבוע, קטעה יונית לוי את ירח הדבש שלה על מנת להוביל את יום השידורים המיוחד לסיקור שחרורו של גלעד שליט, והחלה לשדר את מהדורת החדשות החל מהשעה 7:00 בבוקר.
בשנת 2013 הגיעה הסופה "אלכסה" אל המזרח התיכון ובפרט אל ישראל. בעקבות השלג הרב והפסקות החשמל, שותקו מקומות רבים כמו ירושלים, צפת, אריאל וההרים, ובמשך ה-12–14 בדצמבר כל ערוצי החדשות בישראל עקבו אחרי הסופה במתכונת "גל פתוח".
 בשנת 2014 פרץ מבצע צוק איתן בעזה עקב ירי רקטות בלתי פוסק לעבר יישובי הדרום ערוצי הטלוויזיה 1, 9, 2, 10 החלו לשדר במתכונת הגל הפתוח.
בשנת 2021 נמחצו למוות 45 גברים וילדים בהילולת רבי שמעון בר יוחאי שנערכה במירון ביום חמישי בשעה 1:00 בלילה. ערוצי הטלוויזיה מיהרו לפרוץ במבזקי חדשות מיוחדים שנמשכו לאורך כל הלילה, ויום המחרת לווה ביום שידורים מיוחד, במתכונת גל פתוח, ומהדורת אולפן שישי בערוץ 12 שודרה במתכונת מיוחדת, בהגשת השדרניות יונית לוי וקרן מרציאנו. גם בשני הערוצים האחרים נקראו המגישים הראשיים לשדר את מהדורת ״שישי״: במהדורת החדשות של ערוץ 13 הגישו תמר איש-שלום ואודי סגל, ובערוץ כאן 11 הגישה דוריה למפל.
בשנת 2023 בעקבות מתקפת הפתע על ישראל ובעקבותיה מלחמת חרבות ברזל ערוצי הטלוויזיה עברו לשדר חדשות במתכונת גל פתוח (שידורים לאורך כל היום הלילה ללא הפסקות למעט תשדירים לדוגמה מסר ממשרד הבריאות) ערוץ 14 בחר שבימי שבת ישודר ״גל שקט״, שידור חי רק במקרה של אזעקה או חדירת מחבלים, לפני כן גל שקט היה רק ברדיו.

ביקורת על הגל הפתוח 
על מתכונת שידורי "הגל הפתוח" נמתחו לא מעט ביקורות. ואלה הן הסיבות בין היתר:
 בשנות התשעים כאשר החלו לראשונה הגלים הפתוחים היו בעיות אתיות בסיקור השידורים. בסיקור הפיגוע בקו 5 צולמו חלקי גופות והועברו לצופים בשידור חי ולעורכים באולפן היה קשה לצנזר מקרים כאלה. ובאסון המסוקים הסיקור הוביל להיוודע מותו של אחד מההרוגים למשפחתו ישירות דרך הטלוויזיה טרם ההודעה הרשמית למשפחות. 
 כשערוצי הטלוויזיה משדרים במתכונת גל פתוח לאורך כל היום - גם אם לא קרה דבר חשוב. הדבר יוצר "פטפטת" שלא לצורך. 
 לא פעם נשמעו ביקורות על כך שערוצי הטלוויזיה ממנפים את האירועים החדשותיים בשביל רייטינג, כיוון ששידורי חדשות בישראל גורמים לעליית מספר צופים חדה יחסית לימים רגילים בשעות שאינן מוגדרות "פריים טיים".
 זמן השידור ממולא לכאורה על ידי תכנים, אך בפועל שעות השידור לא מביאות מידע חדש
 בשנת 2022 סיקרו ערוצי החדשות את פיגוע הירי ברחוב דיזנגוף (2022) לאחר מכן נמתחה ביקורת על שלא בוצעה צנזורה וצולמו חיילים מיחידות מובחרות אמצעי לחימה ושיטות לחימה.

קישורים חיצוניים

הערות שוליים 

טלוויזיה: תוכן
רדיו: תוכן